Notum sit omnibus, tam præsentibus quam futuris, quod ego Iterius, Tociacensis dominus, pro redemptione animæ meæ ac parentum meorum, Elisabeta uxore mea laudante, concedo ecclesiæ Beatæ-Mariæ de Rupibus, fratribusque ibidem in perpetuum Deo servientibus, Gaufrido meo nepote, ejusdem loci tunc abbate, pasturas omnium nemorum meorum quæ sunt in Poiseia, et hoc quod possident apud Sucium, sicut septum est de sarreis et palitio: tali tamen conditione, quod terra intra septa prædicti loci sita, ad ortum faciendum excoli possit, remotis frumento et ejusmodi segetibus: hac iterum ratione, quod a prima die maii, usque ad festum S. Germani, animalia prædictorum fratrum viam de Fraxinea, sicut trames de Blanello illam dividit, non transibunt versus Sanctum-Ferreolum. Concedo eis preterea pasnagia omnium nemorum meorum usui porcorum suorum, ubique libere et absque omni exactione possidenda. Actum est hoc, anno quo Jherusalem perrexi, in aula mea, apud Sanctum-Ferreolum, istis videntibus: R., abbate de Callovio; G., abbate de Rupibus; Oberto ejusdem loci monacho; Henrico et Bernardo præpositis; Nargodo de Crux; Herberto de Degin; Tecelino; Symone Gallo; Oberto; Stephano de Missi; Petro de Neus; Odone de Miciclis; Margero. Et ut hoc donum firmius a successoribus meis teneatur, impressione sigilli mei et domini Hugonis Autissiodorensis episcopi scriptum confirmo.